Lieder

Table of contents

- §

§
page 3

Den morgenblic bî wahters sange erkôs

ein froue, dâ si tougen

an ir werden friundes arme lac;

dâ von si . . . . freuden vil verlôs.

des muosen liehtiu ougen

aver nazzen. si sprach "ôwê tac,

wilde und zam daz frewet sich dîn

und siht dich gerne,

wan ich ein. wie sol iz mir ergên!

nu enmac niht langer hie bî mir bestên

mîn vriunt: den jaget von mir dîn schîn."

Der tac mit kraft al durh diu venster dranc.

vil slôze si besluzzen:

daz half niht: des wart in sorge kunt.

diu friundîn den vriunt vast an sich dwanc:

ir ougen diu beguzzen

ir beider wangel. sus sprach zim ir munt.

"zwei herze und einen lîp hân wir

gar ungescheiden:

unser triwe mit ein ander vert.

der grôzen liebe der bin ich vil gar verhert,

wan sô du kumest und ich zuo dir."

Der trÛric man nam urloup balde alsus.

ir liehten vel diu slehten

kômen nâher. sus der tac erschein

weindiu ougen, süezer frouen kus.

page 4

sus kunden si dô vlehten

ir munde, ir brüste, ir arm, ir blankiu bein:

swelh schiltaer entwurfe daz

geselleclîche

als si lâgn, des waere ouch dem genuoc.

ir beider liebe doch vil sorgen truoc.

si phlâgen minne ân allen haz.

"Sîne klâwen

durh die wolken sint geslagen,

er stîget Ûf mit grôzer kraft,

ich sih in grâwen

tägelîch als er wil tagen,

den tac, der im geselleschaft

erwenden wil, dem werden man,

den ich mit sorgen în verliez.

ich bringe in hinnen, ob ich kan.

sîn vil manegiu tugent michz leisten hiez."

"Wahtaer, du singest

daz mir manege freude nimt

unde mêret mîne klage.

maer du bringest,

der mich leider niht gezimt,

immer morgens gegen dem tage.

diu solt du mir verswîgen gar.

daz biut ich den triwen dîn:

des lôn ich dir als ich getar.

sô belîbet hie der selle mîn."

"Er muoz et hinnen

balde und âne sÛmen sich:

nu gib im urloup, süezez wîp.

lâze in minnen

her nâch sô verholne dich,

daz er behalte êr und den lîp.

er gab sich mîner triwe alsô,

daz ih in braehte ouch wider dan.

ez ist nu tac: naht was ez dô

mit druck an brust dîn kus mirn an gewan."

"Swaz dir gevalle,

wahtaer, sinc, und lâ den hie,

der minne brâht und minne enphienc.

von dînem schalle

ist er und ich erschrocken ie:

page 5

sô ninder morgenstern Ûf gienc

Ûf in, der her nâch minne ist komen,

noch ninder lÛhte tages lieht,

du hâst in dicke mir benomen

von blanken armen, und Ûz herzen nieht."

Von den blicken,

die der tac tet durh diu glas,

und dô der wahtaer warnen sanc,

si muose erschricken

durch den der dâ bî ir was.

ir brüstelîn an brust si dwanc.

der rîter ellens niht vergaz

(des wold in wenden wahters dôn):

urloup nâh un nâher baz

mit kusse und anders gab in minne lôn.

Ein wîp mac wol erlouben mir

daz ich ir neme mit triuwen war.

ich ger (mir wart ouch nie diu gir

verhabet) mîn ougen swingen dar.

wie bin ich sus iuwelnslaht?

si siht mîn herze in vinster naht.

Si treit den helfelîchen gruoz,

der mich an vröiden rîchen mac,

dar Ûf ich iemer dienen muoz.

vil lîhte erschînet noch der tac

daz man mir muoz vröiden jehen.

noch groezer wunder is geschehen.

Seht waz ein storch den saeten schade:

noch minre schaden hânt mîn diu wîp.

ir haz ich ungern Ûf mich lade.

diu nu den schuldenhaften lîp

gegen mir treit, daz lâze ich sîn:

ich wil nu pflegen der zühte min.

Der helden minne ir klage

du sunge ie gegen dem tage,

daz sÛre nâch dem süezen.

swer minne und wîplich grüezen

alsô enpfienc

daz si sich muosen scheiden,

swaz du dô riete in beiden,

dô Ûf gienc

der morgensterne, wahtaer, swîc, dâ von niht gerne sienc.

page 6

Swer pfliget odr ie gepflac

daz er bî liebe lac

den merkern unverborgen,

der darf niht durch den morgen

dannen streben,

er mac des tages erbeiten:

man darf in niht Ûz leiten

Ûf sîn leben.

ein offen süeze wirtes wîp kan sölhe minne geben.

"Von der zinnen

wil ich gên, in tagewîse

sanc verbern.

die sich minnen

tougenlîche, und obe si prîse

ir minne wern,

so gedenken sêre

an sîne lêre,

dem lîp und êre

ergeben sîn.

der mich des baete,

dêswâr ich taete

im guote raete

und helfe schîn.

ritter, wache, hüete dîn.

Niht verkrenken

wil ich aller wahtaer triuwe

an werden man.

niht gedenken

solt du, vrowe, an scheidens riuwe

Ûf künfte wân.

ez waere unwaege,

swer minne pflaege,

daz Ûf im laege

meldes last.

ein sumer bringet

daz mîn munt singet:

durch wolken dringet

ein tagender glast.

hüet dîn, wache, süezer gast."

Er muos et dannen,

der si klagen ungerne hôrte.

dô sprach sîn munt

"allen mannen

trÛren nie sô gar zerstôrte

page 7

ir vröiden funt."

swie balde ez tagte,

der unverzagte

an ir bejagte

daz sorge in flôch:

unvrömedez rucken,

gar heinlîch smucken,

ir brüstel drucken

und mêr dannoch

urloup gap, des prîs was hôch.

Ursprinc bluomen, loup Ûz dringen,

und der luft des meigen urbort vogel ir alten dôn:

etswenn ich kan niuwez singen.

sô der rîfe ligt, guot wîp, noch allez ân dîn lôn.

die waltsinger und ir sanc

nâch halben sumers teile in niemens ôre enklanc.

Der bliclîchen bluomen glesten

sol des touwes anehanc erliutern, swâ si sint:

vogel die hellen und die besten,

al des meigen zît si wegent mit gesange ir kint.

dô slief niht diu nahtegal:

nu wache abr ich und singe Ûf berge und in dem tal.

Mîn sanc wil genâde suochen

an dich, güetlich wîp: nu hilf, sît helfe ist worden nôt.

dîn lôn dienstes sol geruochen,

daz ich iemer biute und biute unz an mînen tôt.

lâz mich von dir nemen den trôst

daz ich Ûz mînen langen klagen werde erlôst.

Guot wîp, mac mîn dienst ervinden,

ob dîn helfelîch gebot mich fröiden welle wern,

daz mîn trÛren müeze swinden

und ein liebez ende an dir bejagen mîn langez gern?

dîn güetlîch gelâz mich twanc

daz ich dir beide singe al kurz od wiltu lanc.

Werdez wîp, dîn süeziu güete

und dîn minneclîcher zorn hât mir vil fröide erwert.

maht du troesten mîn gemüete?

wan ein helfelîchez wort von dir mich sanfte ernert.

mache wendic mir mîn klagen,

sô daz ich werde grôz gemuot bî mînen tagen.

Ez ist nu tac. - daz ich wol mac - mit wârheit jehen,

ich wil niht langer sîn.

diu vinster naht - hât uns nu brâht - ze leide mir

den morgenlîchen schîn."

page 8

"sol er von mir scheiden nuo,

mîn friunt, diu sorge ist mir ze vruo:

ich weiz vil wol, daz ist ouch ime,

den ich in mînen ougen gerne burge,

möhte ich in alsô behalten.

mîn kumber wil sich breiten.

ôwê des, wie kumt ers hin?

der hôhste fride müez in noch wider an mînen arm geleiten."

Daz guote wîp - ir vriundes lîp - vast umbevienc:

der was entslâfen dô.

dô daz geschah - daz er ersach - den grâwen tac,

dô muose er sîn unfrô.

an sîne brüste dructe er sie,

und sprach "jâne erkande ich nie

kein trÛric scheiden alsô snel.

uns ist diu naht von hinnen alze balde:

wer hât si sô kurz gemezzen?

der tac wil niht erwinden.

hât diu minne an saelden teil,

diu helfe mir daz ich dich noch mit vröiden müeze vinden."

Sie beide luste - daz er kuste - sie genuoc:

gevluochet wart dem tage.

urlop er nam, - daz dô wol zam; - nu merket wie:

da ergienc ein schimpf bî klage.

sie heten beide sich bewegen,

ezn wart sô nâhe nie gelegen,

des noch diu minne hât den prîs:

obe der sunnen drî mit blicke waeren,

sin möhten zwischen si geliuhten.

er sprach "nu wil ich rîten.

dîn wîplich güete neme mîn war,

und sî mîn schilt hiut hin und her, und her nâch zallen zîten."

Ir ougen naz - dô wurden baz: - och twanc in klage:

er muose dan von ir.

si sprach hin zime - "urlop ich nime - zen vröiden mîn:

diu wil nu gar von mir,

sît daz ich vermîden muoz

dînen munt, der mangen gruoz

mir bôt und och dîn süezen kus,

als in dîn Ûz erweltiu güete lêrte,

und diu geselle dîn, diu triuwe.

page 9

weme wilt du mich lâzen?

nu kum schier wider Ûf rehten trôst.

ôwê dur daz enmac ich strenge sorge niht gemâzen."

[Guot wîp, ich bite dich minne,

ein teil dur daz,

sît ich dir niht gebieten mac.

du gib mir die gewinne,

daz ich baz

an dir gelebe noch lieben tac.

snel für mich, wilder danne ein tier,

mac mir dîn helfe entwenken.

wilt an triuwe gedenken,

saelic wîp,

sô gîst ein liebez ende mier.

Du treist sô vestez herze

Ûf mîne vlust:

wie sol der site an dir zergên?

ein mÛzervalke, ein terze,

dem mac brust

niht baz dan dir diu dîne stên.

dîn munt ist Ûf den kus gestalt,

dîn lachelîchez grüezen

mac mir wol gesüezen

sÛre nôt:

sus hât dîn minne mîn gewalt.

Möht ich die saelde reichen,

diu sô hôch

ob mîner fröide stêt gezilt!

got müez ir herze erweichen,

sît ez noch

der mîner swaere niht bevilt.

man siht mich alze selten geil.

ein vlins von donrestrâlen

möht ich zallen mâlen

hân erbeten,

daz im der herte entwiche ein teil.

Ir wengel wol gestellet

sint gevar

alsam ein towic rôse rôt.

diu schoen mir wol gevellet,

sist valsches bar.

ir ougen bringent mich in nôt.

si dringent in mîns herzen grunt:

so enzündet mich ir minne,

daz ich von ir brinne:

an der stat

bin ich von der süezenwunt.

page 10

Ir schoene fröide machet.

durliuhtic rôt

ist ir munt als ein rubbîn.

swem si von herzen lachet,

des sorge ist tôt.

sist mîn spilnder ougen schîn.

ir frömde krenketz herze mîn:

ich stirb, mir werde ir minne.

Vênus diu gotinne,

lebt si noch,

si müest bî ir verblichen sîn.

Ich wil des mînen ougen

sagen danc,

daz si si vunden alsô guot.

die ich dâ minne tougen

sunder wanc,

diu hât gehoehet mir den muot.

daz schaffet mir ir rôter munt:

ir minneclîchez lachen

kan mir wol gemachen

hôhen muot.

dâ von mir wirt ein fröide kunt.]

Information about this book

Title statement
LiederSongs
von Eschenbach, Wolfram, 12th cent.

Publication

Authority

deposited byPrice-Wilkin, John Graduate Library Reference Department University of Michigan Ann Arbor
Graduate Library Reference Department
University of Michigan
209 Hatcher Graduate Library
Ann Arbor, MI, USA
48109
1992-03-13

Distributor

University of Oxford Text Archive
Oxford University Computing Services
13 Banbury Road
Oxford
OX2 6NN

ota@oucs.ox.ac.uk

ID [ota]

http://ota.ox.ac.uk/id/3227

ID [isbn10]

1106002261

ID [isbn13]

9781106002266

Availability

Distributed by the University of Oxford under a Creative Commons Attribution-ShareAlike 3.0 Unported License

Source

— Revised version of http://ota.ox.ac.uk/id/1665

— Lieder, Songs, von Eschenbach, Wolfram, 12th cent.. Lachmann, Karl, 1793-1851 (editor)6th ed.Walter de Gruyter and Co.. Berlin: n.d.